b'\n_START_ARTICLE_\nM\xc3\xa4\xc3\xa4r\xc3\xa4aikainen reserviupseeri\n_START_PARAGRAPH_\nM\xc3\xa4\xc3\xa4r\xc3\xa4aikaiseksi reserviupseeriksi (lyh. MARU) nimitet\xc3\xa4\xc3\xa4n sellaista virkaan nimitetty\xc3\xa4 sotilasta, joka on suorittanut vuoden kest\xc3\xa4v\xc3\xa4t upseerin perusopinnot Maa-, Meri- tai Ilmasotakoulussa. Koulutuksesta on k\xc3\xa4ytetty my\xc3\xb6s nime\xc3\xa4 reserviupseerin jatkokoulutus. Tutkinto antaa kelpoisuuden reserviupseerin m\xc3\xa4\xc3\xa4r\xc3\xa4aikaiseen virkaan. M\xc3\xa4\xc3\xa4r\xc3\xa4aikaisuus voi kest\xc3\xa4\xc3\xa4 enimmill\xc3\xa4\xc3\xa4n 5+5 vuotta, mik\xc3\xa4li henkil\xc3\xb6 ei saa lis\xc3\xa4koulutusta teht\xc3\xa4viins\xc3\xa4._NEWLINE_M\xc3\xa4\xc3\xa4r\xc3\xa4aikainen reserviupseeri saattoi ennen jatkaa opintojaan ja kouluttautua sotatieteen kandidaatiksi tai maisteriksi Maanpuolustuskorkeakoulussa, mutta koulutus on sittemmin lopetettu. Ns. Bolognan prosessin yhteydess\xc3\xa4 my\xc3\xb6s Puolustusvoimien koulutusta muutettiin yhteiseurooppalaiseen suuntaan. T\xc3\xa4m\xc3\xa4 tarkoitti my\xc3\xb6s MARU-koulutuksen loppua, kun Maanpuolustuskorkeakoulu siirtyi kaksivaiheiseen koulutusj\xc3\xa4rjestelm\xc3\xa4\xc3\xa4n.  _NEWLINE_Valtaosa m\xc3\xa4\xc3\xa4r\xc3\xa4aikaisista reserviupseereista on sittemmin siirtynyt vakinaiseen aliupseerivirkaan tai siviility\xc3\xb6nantajan palvelukseen.'